钦定古今图书集成/理学汇编/文学典/第119卷 > 《文苑传序》晋·书
## 钦定古今图书集成/理学汇编/文学典/第119卷 > 《文苑传序》晋·书

夫文以化成，惟圣之高义；行而不远，前史之格言。是
以温洛祯图，绿字符其丕业；苑山灵篆，金简成其帝
载。既而书契之道聿兴，锺石之文逾广，移风俗于王
化，崇孝敬于人伦，经纬乾坤，弥纶中外。故知文之时
义，大哉远矣。洎姬历云季，歌颂滋繁；荀宋之流，导源
自远。总金羁而齐骛，扬玉轪而并驰，言泉会于九流，
文律谐于六变。自时已降，轨躅相趋。西都贾、马，耀灵
蛇于掌握；东汉班、张，发雕龙于绨椠。俱摽称首，咸推
雄伯。逮乎当途基命，文宗郁起，三祖叶其高韵，七子
分其丽则，翰林总其菁华，典论详其藻绚，彬蔚之美，
竞爽当年。独彼陈王，思风遒举，备乎典奥，悬诸日月。
及金行纂极，文雅斯盛。张载擅铭山之美，陆机挺焚
研之奇，藩夏连辉，颉颃名辈。并综采繁缛，杼轴清英，
穷广内之青编，缉平台之丽曲，嘉声茂迹，陈诸别传。
至于吉甫、太冲，江右之才杰；曹毗、庾阐，中兴之时秀。
信乃金相玉润，埜会川冲，埒美前修，垂裕来叶。今撰
其鸿笔之彦，著之《文苑》云。